**ΧΑΙΡΕΤΙΣΜΟΣ ΤΟΥ ΑΝΤΙΠΡΥΤΑΝΗ**

**Του Εθνικού και Καποδιστριακού Πανεπιστημίου Αθηνών**

**Καθηγητή κου Ναπολέοντος Μαραβέγια**

Εξοχότατε κ. Πρόεδρε της Ομοσπονδιακής Δημοκρατίας της Γερμανίας

Εξοχότατε κ. Πρόεδρε της Ελληνικής Δημοκρατίας

Το Εθνικό και Καποδιστριακό Πανεπιστήμιο Αθηνών με ιδιαίτερη χαρά απομένει σήμερα τον τίτλο του Επίτιμου Διδάκτορα της Νομικής Σχολής του Πανεπιστημίου Αθηνών στον Πρόεδρο της Ομοσπονδιακής Δημοκρατίας της Γερμανίας κ. Φρανκ-Βάλτερ Σταϊνμάιερ.

Ας θυμηθούμε ότι πριν από 106 χρόνια, το 1912, το Πανεπιστήμιο μας, τίμησε για πρώτη φορά Γερμανό καθηγητή, έναν από τους θεμελιωτές της επιστημονικής μελέτης του αρχαίου ελληνικού δικαίου, τον Καθηγητή Γιούστους Χέαρμαν Λίπσιους.

Επίσης, το Πανεπιστήμιο μας τίμησε το 1993 έναν από τους μεγαλύτερους ζώντες φιλοσόφους σε παγκόσμιο επίπεδο, τον Καθηγητή του Πανεπιστημίου της Φραγκφούρτης, Γιούργκεν Χάμπερμας, για την μεγάλη προσφορά του.

Στην μακρόχρονη πορεία του, το Πανεπιστήμιο μας έχει, επίσης, τιμήσει δεκάδες σπουδαίους καθηγητές γερμανικών πανεπιστημίων αλλά και μεγάλες πολιτικές προσωπικότητες της Γερμανίας.

Το 1997 τίμησε τον πρώτο Πρόεδρο της ενοποιημένης, πλέον, Ομοσπονδιακής Δημοκρατίας της Γερμανίας, τον Ρόμαν Χέρζογκ, Καθηγητή της Νομικής, για τη συνεισφορά του στην επιστήμη και την πολιτική.

Επίσης, το 2014 το Πανεπιστήμιο μας τίμησε τον πρώην Καγκελάριο της Γερμανίας Χέλμουτ Σμιτ για την προσφορά του στην Γερμανία και στην υπόθεση της ευρωπαϊκής ενοποίησης.

Προφανώς, όλες αυτές οι ύψιστες τιμητικές διακρίσεις, δεν αποτελούν τυχαίο γεγονός, αλλά εκφράζουν τη σημασία που αποδίδουμε στη μεγάλη οικουμενική προσφορά του γερμανικού πνεύματος διαχρονικά καθώς και τη στενή σχέση που υπάρχει μεταξύ της Γερμανίας και του Πανεπιστημίου μας από την ίδρυσή του.

Θυμίζουμε ότι το Εθνικό και Καποδιστριακό Πανεπιστήμιο Αθηνών ιδρύθηκε το 1837 επί της βασιλείας του Όθωνα, του πρώτου βασιλιά της Ελλάδος, ο οποίος ήταν γερμανικής καταγωγής.

Σήμερα, το αρχαιότερο Πανεπιστήμιο της χώρας μας, πιστό στις παραδόσεις του, απονέμει την ύψιστη τιμητική διάκριση σε μια κορυφαία πολιτική και επιστημονική προσωπικότητα της Γερμανίας.

Η σημερινή τελετή πιστοποιεί με τον πιο επίσημο ακαδημαϊκό τρόπο την εξαιρετική και δημιουργική σχέση που υπάρχει τόσο ανάμεσα στην Ελλάδα και τη Γερμανία όσο και ανάμεσα στις ακαδημαϊκές κοινότητες των δύο χωρών.

Το Πανεπιστήμιο μας συμμετέχοντας στην απόδοση τιμής από τη χώρα μας σε προσωπικότητες της επιστήμης και της πολιτικής με πολλαπλή προσφορά στην υπόθεση της Δημοκρατίας, της Ειρήνης και της Ευρωπαϊκής Συνεργασίας, τιμά σήμερα στο πρόσωπο του κ. Φρανκ-Βάλτερ Σταϊνμάιερ, Και την Ομοσπονδιακή Δημοκρατία της Γερμανίας.

Ο κ. Φρανκ-Βάλτερ Σταϊνμάιερ γεννήθηκε στο Ντέτμολτ της Βόρειας Ρηνανίας-Βεστφαλίας στις 5 Ιανουαρίου του 1956 και έχει διανύσει μια σπουδαία επιστημονική και πολιτική διαδρομή στη χώρα του.

Σπούδασε Νομικά και Πολιτικές Επιστήμες στο Πανεπιστήμιο του Γκίσσεν, στο οποίο εργάστηκε ως επιστημονικός συνεργάτης-ερευνητής στο αντικείμενο του Δημοσίου Δικαίου και της Πολιτικής Επιστήμης.

Το 1991 υποστήριξε τη διδακτορική του διατριβή στη Νομική Επιστήμη με αντικείμενο την κρατική παρέμβαση στο ζήτημα των αστέγων.

Ο κ. Φρανκ-Βάλτερ Σταϊνμάιερ ασχολήθηκε ενεργά με την πολιτική. Το 1996 υπηρέτησε ως Διευθυντής του Γραφείου Πρωθυπουργού της Κάτω Σαξονίας Γκέρχαρντ Σρέντερ και παρέμεινε στο πλευρό του όταν έγινε Καγκελάριος.

Το 1999 ορίστηκε επικεφαλής της Ομοσπονδιακής Καγκελαρίας ενώ στην κυβέρνηση του «Μεγάλου Συνασπισμού του 2005» ορίστηκε Υπουργός Εξωτερικών. Το 2007 ανήλθε στο αξίωμα του Αντικαγκελαρίου.

Στις εκλογές του 2009 εξελέγη βουλευτής της Γερμανικής Ομοσπονδιακής Βουλής (της Bundestag) και Πρόεδρος της Κοινοβουλευτικής Ομάδας του Σοσιαλδημοκρατικού Κόμματος.

Τέσσερα χρόνια αργότερα, το 2013, έγινε για δεύτερη φορά Υπουργός Εξωτερικών και υπηρέτησε σε αυτή τη θέση μέχρι τον Ιανουάριο του 2017. Στις 12 Φεβρουαρίου 2017 ο Frank-Walter Steinmeier εξελέγη με μεγάλη πλειοψηφία Πρόεδρος της Ομοσπονδιακής Δημοκρατίας της Γερμανίας.

Σ’ ολόκληρη την πολιτική του διαδρομή ο κ. Φρανκ-Βάλτερ Σταϊνμάιερ υπήρξε και συνεχίζει να είναι θερμός υπέρμαχος της Δημοκρατίας, της Κοινωνικής Δικαιοσύνης και της Ευρωπαϊκής Ενοποίησης για περισσότερη δημοκρατία και αλληλεγγύη μεταξύ των ευρωπαϊκών λαών.

Στα χρόνια της κρίσης, υπήρξε θερμός υποστηρικτής της χώρας μας και συνεχίζει να είναι ένας από τους μεγάλους ευρωπαίους φίλους της Ελλάδας.

**Εξοχότατε κ. Πρόεδρε της Ομοσπονδιακής Δημοκρατίας της Γερμανίας,**

Το Πανεπιστήμιο μας, ακολουθώντας την παράδοσή του να τιμά μεγάλες προσωπικότητες της επιστήμης, του πολιτισμού και της πολιτικής, αποδίδει τιμή σήμερα στο πρόσωπό σας, ως επιστήμονα και ως πολιτικό της Γερμανίας και της Ευρώπης, αλλά και ως φίλο της Ελλάδας, θερμό υποστηρικτή της Δημοκρατίας, της Ελευθερίας και της Κοινωνικής Δικαιοσύνης στην Γερμανία, στην Ευρώπη και σε όλο τον Κόσμο.

**Εξοχότατε κ. Πρόεδρε,**

Έχω τη χαρά και την τιμή, εκ μέρους της Συγκλήτου, να Σας υποδεχθώ σ’αυτό εδώ το Τέμενος των Μουσών, και, με την αναγόρευσή σας ως Επίτιμου Διδάκτορα, να Σας καλωσορίσω στην ακαδημαϊκή μας κοινότητα.

Σας συγχαίρω για την εξαίρετη πορεία Σας και εύχομαι να συνεχίσετε με την ίδια επιτυχία το έργο Σας.

Lieber Herr Praesident,

willkommen an der Universitaet Athen, die von Anfang an die creative Verbindung von griechischem und deutschem Geist repraesentiert.